iPad Air får ny processor og andre nyheder på indmaden

Apple har taget hul på deres uge med “store nyheder.” Indtil videre er det dog kun blevet til en nyhed om den nye iPhone 17e, som det nok er de færreste, der bliver ophidsede over – men der er også blevet plads til en ny udgave af iPad Air, som har fået et par nyheder – dog kun indeni, designet forbliver det samme.

M4-chip og grafisk ydeevne

Den nye iPad Air er udstyret med M4-chippen, der indeholder en 8-kernet CPU og en 9-kernet GPU. Det gør maskinen op til 30 % hurtigere (siger Apple) end den tidligere model med M3, og 2,3 gange hurtigere end iPad Air med M1.

For dem der arbejder med tungere opgaver, betyder det hurtigere behandlingstider i apps som Final Cut Pro og Pixelmator Pro. GPU’en understøtter desuden hardware-accelereret mesh shading og ray tracing, hvilket forbedrer den grafiske gengivelse i spil og 3D-applikationer.

AI-funktionalitet og øget hukommelse

Systemhukommelsen (RAM) er i denne generation øget med 50 % til 12GB, mens båndbredden er hævet til 120GB/s – hvilket tilsammen også burde bidrage til en betydelig ydelsesforbedring. Opgraderingen skal blandt andet understøtte kravene fra Apple Intelligence og andre generative AI-modeller. Den 16-kernede Neural Engine er nu tre gange hurtigere end i M1-modellen, hvilket optimerer funktioner som automatisk transskribering og visuelle effekter i videoredigering.

Opdateret trådløs teknologi

iPad Air introducerer de nye Apple-designede chips, N1 og C1X. Det betyder understøttelse af Wi-Fi 7, Bluetooth 6 og Thread. For modeller med mobilnetværk giver C1X-modemmet op til 50 % hurtigere datahastigheder, samtidig med at strømforbruget til modemmet er reduceret med op til 30 % sammenlignet med forrige generation.

Størrelser og tilbehør

iPad Air fås fortsat i to størrelser: en 11-tommer og en 13-tommer model. Begge modeller er kompatible med tilbehør som Apple Pencil Pro og Magic Keyboard.

Pris og tilgængelighed

Startprisen er uændret i forhold til den foregående generation – i hvert fald hvis Apple følger de amerikanske priser, og det forventer vi de gør – ellers opdaterer vi denne artikel. Forudsat det holder vil priserne være:

11-tommer iPad Air: Starter ved 5.299 kr.

13-tommer iPad Air: Starter ved 6.999 kr.

iPad Air kan forudbestilles fra onsdag den 4. marts og er tilgængelig i butikkerne fra onsdag den 11. marts.

Tekniske Specifikationer: iPad Air (M4)

Funktion | Specifikationer
Processor | Apple M4 (8-core CPU / 9-core GPU)
Hukommelse | 12GB Unified Memory (120GB/s)
Skærm | 11″ eller 13″ Liquid Retina
Trådløst | Wi-Fi 7, Bluetooth 6, Thread (N1 chip)
Mobilnet | 5G via C1X modem (op til 50% hurtigere)
AI-enhed | 16-core Neural Engine (3x hurtigere end M1)
Tilbehør | Support for Apple Pencil Pro & Magic Keyboard
Batteri | Op til 10 timers brug

Du kan læse mere om iPad Air her (engelsk site – det danske site er endnu ikke opdateret)

iPad Air får ny processor og andre nyheder på indmaden